medieval-data/medieval-letters huggingface dataset:
CCCXL.  Henrico Moraviensi episcopo, de reditu populi ad obedientiam gratulatur.   (Anno 1149, Mart. 1.) [BOCZEK,  Cod. diplom. Morav.,  I, 243.]
Author: Eugenius III

EUGENIUS episcopus, servus servorum Dei, venerabili HEINRICO, Moraviensi episcopo, salutem et apostolicam benedictionem.

Cum de statu fraternitatis tuae sollicitudinem gereremus . . . nuntium tuum recepimus, qui te molestia corporis a Deo visitatum, et populum, qui se a tua subjectione subtraxerat, ad obedientiam tuam rediisse nuntiavit. Nos vero pro salute tua Dominum deprecantes in his quae prospere tibi succedunt fraternitati tuae paterno congaudemus affectu. Per praesentia itaque scripta dilectioni tuae mandamus, quatenus populo tibi commisso praeesse ita studeas et prodesse, ut cum ipso gaudia aeterna, Domino auxiliante, percipere merearis. Praeterea statum tuum, quem semper prosperum esse optamus, litteris tuis nobis frequenter notifices. Datum Viterbii, Kalendas Martii.
CCCXLI.  Ad Heinricum Moraviensem episcopum.--Ut Wladislaw, ducem Poloniae, ab excommunicatione absolvat.   (Anno 1149, Mart. 3.) [  Ibid.,  245.]
Author: Eugenius III

EUGENIUS episcopus, servus servorum Dei, venerabili fratri HEINRICO Moraviensi episcopo, salutem et apostolicam benedictionem.

Sicut ad vestram credimus notitiam pervenisse, L. dux Poloniae, collecta Saracenorum multitudine, quod nostris temporibus inauditum et inhumanum est, terram Christianorum invasit, et multa mala innumera etiam et exsecrabilia in ea temerario ausu commisit. Unde frater noster L. bonae memoriae Gneznensis ecclesiae archiepiscopus, zelo justitiae succensus, ipsum excommunicationis vinculo innodavit. Nunc autem, quoniam ipse archiepiscopus viam universae carnis ingressus est, et ipse dux per nuntios suos a nobis absolvi postulat, et satisfactionem promittit, per apostolica vobis scripta mandamus, quatenus eodem duce ante praesentiam vestram evocato, congruo loco eum conveniatis, et si in praesentia vestra propria manu juramentum praestiterit, quod de causa, pro qua excommunicatus est, mandatum nostrum, quod per nosmetipsos, sive per litteras, seu per nuntium nostrum ei faciemus, suscipiat et observet, eum ab eadem excommunicatione absolvatis. Hoc autem ab eo juramento suscepto causam excommunicationis et damna ab ipso et per illum illata et totius rei veritatem, et quid ipse dux exinde sustinere possit, vestris nobis litteris significetis, et nos rei veritate cognita, quod inde statuendum fuerit, auctore Domino, statuemus. Datum Viterbii, V Nonas Maii.
CCCXLII.  Clero et plebi de Lemos et de aliis populis praecipit ut episcopo Lucensi obediant, cui jam ex apostolicae sedis mandato eorum ecclesiae fuerunt restitutae, quae ab Ovetensi episcopo prius occupabantur.   (Anno 1149, Mart. 17.) [RISCO (Florez)  España sagrada,  XLI, 307, ex cod. Bracar.  Liber fidei  nuncupato.]
Author: Eugenius III

EUGENIUS episcopus, servus servorum Dei, dilectis filiis clero et populo de Lemos, de Sarria, de Flamoso, de Paramo, de utraque Neira, de Navia de Suarna, de Buron, de Balonga, de Aviancos, de Camba, et de Elma, salutem et apostolicam benedictionem.

Cum ecclesiae vestrae per legatos sedis apostolicae Lucensi Ecclesiae quondam restitutae fuerint, et ab Ovetensi Ecclesia denuo illicite occupatae, venerabili fratri nostro M. Ovetensi episcopo tam litteris, quam viva voce mandavimus ut easdem ecclesias venerabili fratri nostro Lucensi episcopo cum integritate, statuto termino, restitueret, et nimirum, prout accepimus, mandatis nostris, jam sicut debuit, humiliter obedivit. Et quia in sede justitiae positi, omnibus suam debemus justitiam conservare, et Ecclesiam paci et tranquillitati, salubriter, auxiliante Domino, providere, per praesentia scripta universitati vestrae mandamus atque praecipimus quatenus praefato fratri nostro Lucensi episcopo, tanquam vestro pontifici et animarum vestrarum pastori obedientiam ac reverentiam humiliter deferatis. Datum Viterbii, decimo sexto Kalendas Aprilis.
CCCXLIII.  Heinrico Moraviensi episcopo quemdam recommendat.   (Anno 1149, Mart. 25.) [BOCZEK,  Cod. diplom. Morav.,  I, 244.]
Author: Eugenius III

EUGENIUS episcopus, servus servorum Dei, HEINRICO Moraviensi episcopo, salutem et apostolicam benedictionem.

Lator praesentium pro negotiis suis ad partes illas venire disposuit. Quia igitur de prudentia tua et honestate valde confidimus, dilectioni tuae rogando mandamus, quatenus ipsum pro beati Petri et nostri reverentia commendatum habeas, et apud ducem salva nostra et tua honestate ipsum juvare studeas. Datum Viterbii, VIII Kalendas Aprilis.
CCCXLIV.  Ad archipresbyteros dioecesis Mutinensis.   (Anno 1149, April. 8) .[TIRABOSCHI,  Memorie Storiche di Modenesi,  III, 21.]
Author: Eugenius III

EUGENIUS episcopus, servus servorum Dei, dilectis filiis archipresbyteris de Sancto Martino in centum Ripis, de Bajoaria, de civitate nova, de Ganaceto, de Sancto Thoma de Lama, de Sorbaria, de Solaria, de Sancto Felice, de Masta, et de Ponte Ducis, salutem et apostolicam benedictionem.

Sicut per partes Italiae rumoribus discurrentibus nuntiatur, propter gravem Mutinensium contumaciam et excessus ejusdem civitatis parochias per vicinos episcopatus divisimus, quasdam vero ecclesias ipsius parochiae specialiter in nostra potestate servavimus. Et quoniam sedes apostolica consuevit humiles filios et devotos diligere propensius ac fovere, nos devotionem venerabilis fratris nostri A. episcopi et Regini populi attendentes, ipsi fratri nostro, ejusque successoribus, et per eos Reginae Ecclesiae vestras ecclesias cum omnibus capellis ad ipsas pertinentibus in perpetuum duximus concedendas. Per praesentia itaque vobis scripta mandamus atque praecipimus, quatenus praefato fratri nostro tanquam episcopo et animarum vestrarum rectori humiliter pareatis, et ejus monita et praecepta suscipiatis pariter et servetis. Quod si facere contempseritis, sententiam quam frater noster in vos juste protulerit, nos, auctore Deo, ratam habebimus. Datum Tusculam, VI Idus Aprilis.
CCCXLVI.  Guidonem Bonarum-vallium abbatem hortatur ut monasterium Vallis-magnae et ipsius monachos inter fratres ordinis Cisterciensis admittat.   (Anno 1149, April. 30) [  Gall. Christ.  nov., VI, 322.]
Author: Eugenius III

EUGENIUS episcopus, servus servorum Dei, dilecto filio G. abbati de Bona-valle salutem et apostolicam benedictionem.

Quoniam sanctae Ecclesiae filii ita ardenti desiderio divina praeveniente gratia succenduntur, ut ea desiderent ad quae pontificalibus essent monitis provocandi, tanto ut suae laudandae voluntatis sortiantur effectum debemus studiosius laborare, quanto ea ipsa quae cupiunt Christianae religioni conveniunt, et antiqui hostis insidias contradicunt. Quia igitur fratres Vallis-magnae ordinem vestrum suscipere et observare peroptant, dilectioni tuae per praesentia scripta mandamus, quatenus ipsos inter fratres ordinis Cisterciensis recipias, et eis tanquam specialibus fratribus tuis tam in spiritualibus quam in temporalibus studeas providere. Datum Tusculani, II Kal. Maii.
CCCXLVII.  Ad Coxanensem, Bisuldunensem et alios abbates.--Ut G. Massiliensi S. Victoris abbati, cui benedictionis munus impendit, obediant.   (Anno 1149, April. 30.) [MARTEN,  Ampl. Collect.,  I, 803, ex chartario S. Victoris.]
Author: Eugenius III

EUGENIUS episcopus, servus servorum Dei, dilectis filiis G. Coxanensi, Bisuldunensi, Balneolensi, Gerensi, Vabrensi, Castrensi, et S. Savini abbatibus, salutem et apostolicam benedictionem.

Dilectum filium nostrum G., Massiliensem electum, cum litteris capituli et fratribus ejusdem monasterii ad nostram praesentiam venientem benigne suscepimus, et, approbata ipsius electione, benedictionis gratiam ei contulimus. Ipsum itaque cum gratia sedis apostolicae ad propria remittentes, per praesentia vobis scripta mandamus quatenus ei tanquam magistro vestro debitam reverentiam et obedientiam deferatis, et ejus salubribus monitis salubriter pareatis. Datum Tusculani, II Kal. Maii.
CCCXLVIII.  Ad Cunradum nobilem virum marchionem.   (Anno 1149, Maii 3.) [SCHANNAT,  Videmiae litterar.,  II, 77.]
Author: Eugenius III

EUGENIUS episcopus, servus servorum Dei, dilecto filio nobili viro CUNRADO marchioni, salutem et apostolicam benedictionem.

Litteras nobilitatis tuae benigne accepimus, et devotionem tuam quam erga B. Petrum et Ecclesiam Dei te habere perpendimus, in Domino collaudamus. Nos ergo tuum laudabile votum de ecclesiis pro quibus rogasti adimplere volentes, petitioni tuae duximus annuendum, unde venerabili fratri nostro archiepiscopo Magdeburgensi per scripta nostra mandavimus ut secundum quod a nobis postulasti, studeat hoc effectui mancipari. Praeterea dilectum filium nostrum praepositum Missnensem et canonicos suos habeas propensius commendatos, ut eos a pravorum hominum incursibus defendas atque in suis opportunitatibus juves et manuteneas. Datum Tusculani, V Nonas Maii.
CCCXLIX.  Ad [Hugonem] Senonensem et [Hugonem] Rothomagensem archiepiscopos.--Eos monet, ut parochianos suos, qui damna et injurias Parisiensi Ecclesiae intulerunt, ad eidem ecclesiae satisfaciendum coerceant.   (Anno 1149, Maii 16.) [  Chartularium ecclesiae Parisiensis,  t. I, pag. 226.]
Author: Eugenius III

. . . Datum Tusculani, XVII Kal. Junii.
CCCL.  II. Hugonem] Viennensem archiepiscopum, cui committitur cognitio controversiae, quae fuit inter Eduensem episcopum [Henricum] et Petrum Venerabilem abbatem Cluniacensem super proprietate ecclesiarum de Poloniaco.   (Anno 1149, Maii 20.) [  Bullar. Cluniac.,  p. 62.]
Author: Eugenius III

EUGENIUS episcopus, servus servorum Dei, venerabili fratri nostro II. Viennensi archiepiscopo, salutem et apostolicam benedictionem.

Controversiae quae inter dilectum filium nostrum Petrum Cluniacensem abbatem, et venerabilem fratrem Eduensem episcopum super proprietate ecclesiarum de Poloniaco agitur, debitum finem imponere cupientes, fraternitati tuae controversiam ipsam duximus committendam. Ideoque per praesentia scripta discretioni tuae mandamus, quatenus congruo loco et tempore utraque parte ante faciem tuam evocata, causam ipsam fine canonico, Domino auctore, studeas terminare. Datum Tusculani, XIII Kalend. Junii.
CCCLI.  Ad Hugonem monasterii Sancti Augustini Cantuariensis abbatem.   (Anno 1149.) [TWSIDEN et SELDEN,  Hist. A. Script.,  t. II. p. 1809.]
Author: Eugenius III

EUGENIUS episcopus, servus servorum Dei, dilecto filio HUGONI abbati Sancti Augustini Cantuariae, salutem et apostolicam benedictionem.

Obedientia et patientia quae in aliis hominibus religionis Christianae requiritur, ab his qui perfectiorem vitam assumpsisse noscuntur praecipue exspectatur, qui utique tanto amplius reprehensibiles judicandi sunt, quanto sine causa ad indignationem vel inobedientiam provocantur. Quamvis igitur pro eo quod sententiam nostram fratres tui violare ausu temerario praesumpserunt, contra eos et praefatum monasterium manus nostras ex rigore canonum amplius aggravare possemus, tamen, quia magis pios nos esse convenit quam severos, eis ita duximus indulgendum, ut nec eorum excessus omnino remaneat impunitus, nec compellantur inobedientiae poenam juxta quod promeruerunt diutius sustinere; ideoque monasterio S. Augustini usque ad proximas Kalendas Augusti divina celebrari officia prohibemus, extunc vero ut inibi assueta et debita celebrentur officia licentiam indulgemus. Tua itaque interest ut per tuum studium et laborem ita provideas, ne fratres tui propter excessus suos tale quid de caetero debeant sustinere, et indignationem beati Petri et nostram incurrant. De altaribus vero gestatoriis in quibus excommunicati officia celebrarunt rigorem illum quem tenere consuevistis volumus observari.
CCCLII.  Rescriptum ad Theobaldum Cantuariensis Ecclesiae archiepiscopum super absolutione Sylvestri prioris.   (Anno 1149.) [  Ibid.  ]
Author: Eugenius III

EUGENIUS episcopus, servus servorum Dei, venerabili fratri THEOBALDO archiepiscopo Cantuariensi, salutem et apostolicam benedictionem.

Quoniam personam tuam speciali affectione diligimus, idcirco te quantum permittit justitia honoramus, hoc itaque charitatis amore commoti, priorem S. Augustini et Willielmum monachum a poena quam eis pro eo quod se contra tuum interdictum erexerant ex justitiae rigore infleximus fraternitati tuae deferentes tibi eos absolvendos commisimus. Ne igitur apostolicae sedis gratia tuae charitati exhibita sibi damnosa existat, et ipsi jam dictum excessum plus justo deflere cogantur, discretioni tuae per praesentia scripta mandamus quatenus nequaquam eos ulterius hac poena cruciari permittas; sed tandem eorum misertus, eos a sententia qua tenentur absolvas. Praeterea, sicut nobis significatum est, homines ejusdem monasterii pro participatione excommunicatorum praeter ecclesiasticam poenam fuerunt ad redemptionem coacti. Quod insolitum videtur et a rationis tramite alienum. Non enim bis in idpsum aliqui sunt puniendi; et maxime qui dominorum suorum mandatis obedire coguntur. Quia vero non tam severos quam misericordes nos esse convenit, fraternitati tuae mandamus, quatenus omnia quae hac occasione sunt eis ablata sine vexatione restitui facias. Nolumus enim ut nova in vestra Ecclesia inducantur.
CCCLIII.  Ad archiepiscopum et capitulum Ecclesiae Turonensis.--Recusat scribere Dolensibus et Briocensibus, utpote excommunicatis.   (Anno 1149, Maii.) [MANSI,  Conc.,  XXI, 690.]
Author: Eugenius III

EUGENIUS episcopus, servus servorum Dei, venerabili fratri nostro archiepiscopo et capitulo Turonensis Ecclesiae, S. et A. B.

Litteras vestras debita benignitate recepimus, et quae in eis continebantur, diligenter inspeximus. Verumtamen secundum quod a nobis postulastis, Dolensibus et Briocensibus Ecclesiis nequaquam scribere possumus, quoniam, sicut meminimus, propter eorum inobedientiam et contumaciam sententia excommunicationis fuit in eos a te, frater archiepiscope, promulgata, et in Remensi concilio a nobis postmodum confirmata, quam tandiu ratam manere decrevimus, donec a sua contumacia resipiscant, et ad obedientiam Turonensis Ecclesiae convertantur. Datum Tusculani, XVIII Kal. Julii.
CCCLV.  Ad H. Senonensem archiepis. ejusque suffraganeos.--De eodem argumento.   (Anno 1149, Jul 8.) [MANSI,  Concil.,  XXI, 643.]
Author: Eugenius III

EUGENIUS episcopus, servus servorum Dei, venerabilibus fratribus H. Suessionensi archiepisco, ejusque suffraganeis, salutem et apostolicam benedictionem.

Quanta devotione charissimus filius noster Ludovicus illustris Francorum rex Hierosolymitanum iter assumpserit, vos corporali praesentia cognovistis, et maximam orbis partem non latuit qui regnum suum sub sanctae Ecclesiae ac nostra protectione reliquit: et tam nos, quam vos, ut illud a pravorum infestatione tueremur, suppliciter exoravit. Accepimus autem, quod quidam pacem regni diabolico instinctu perturbant, ipsumque, postposita Dei et hominum reverentia, malitiose infestant, non attendentes quod item rex pius tollens crucem suam secutus est Christum, et relicta patria et regno, ad loca ubi steterunt pedes Domini, pro defensione Christianae fidei festinavit. Quod tanto gravius ferimus, quanto personam ejus propensiori affectu diligimus, ipsumque in remotis partibus devotius pro Dei servitio demorari cognoscimus. Quia vero tam devoti sanctae Ecclesiae filii, et Christianissimi principis auxilio deesse non possumus, nec debemus, per praesentia vobis scripta mandamus, quatenus in unum convenientes, perturbatores regni ad vestram praesentiam evocetis, ipsosque districte ac sollicite moneatis, ut ab infestatione regni omnino desistant, nullamque offensionem hominibus domini regis inferre praesumant. Si autem vestris monitis obedire contempserint, tam in ipsos quam complices eorum, occasione remota, excommunicationis sententiam proferatis. Praeterea cum ab his quibus est custodia regni commissa, vel aliquo illorum fueritis moniti, tanquam pacis ac justitiae amatores, pro fidelitate quam eidem regno debetis, temporale eis auxilium praebeatis, eosque ad defensionem ipsius modis omnibus adjuvetis. Datum Tusculani, VIII Idus Julii.
CCCLVI.  Ad Sugerium abbatem.--De Gallici regni perturbatoribus.   (Anno 1149, Jul. 8.) [MANSI,  Concil.,  XXI, 643.]
Author: Eugenius III

EUGENIUS episcopus, servus servorum Dei, dilecto filio SUGERIO abbati S. Dionysii, salutem et apostolicam benedictionem.

Litteras quas nobis misisti, debita benignitate recepimus, et super adversitatibus et angustiis quas te pati significasti, paterno tibi affectu compatimur. Et quoniam eas pro amore justitiae et fidelitatis charissimi filii nostri Ludovici illustris Francorum regis, te sustinere cognoscimus, ipsas tanquam proprias reputamus. Verumtamen non ignorat tua discretio, quia omnes qui pie volunt in Christo vivere, et pacem diligunt, oportet a filiis hujus saeculi, et ab his qui oderunt pacem, persecutiones innumeras sustinere. Ipse namque Dominus noster Jesus Christus, non ad gaudia mundi, sed ad passiones et mortem pro nobis tolerandas descendit. Ipsum itaque caput nostrum imitari debemus quia si pro ipso persecutiones patimur, certi de promissione ipsius, erimus in aeterna retributione beati. Confortare igitur, charissime fili, et viriliter age, atque in Domino, qui tibi adjutor est, sperans, non timeas quid tibi faciat homo. Salvator etenim noster juxta promissum suum usque in finem saeculi suos nullatenus derelinquet; et nos, juxta potestatem nobis concessam ab ipso opem tibi et auxilium exhibere curabimus. Sicut enim ex litteris quas fratribus nostris archiepiscopis et episcopis mittimus, perpendere poteris: illos qui pacem regni perturbant, nisi resipuerint, excommunicari mandavimus; et tam ipsis, quam comitibus, exhortando mandavimus, ut tibi et aliis, quibus regni est commissa custodia, ad defensionem ipsius viriliter auxiliando assistant. Tui ergo studii sit, quatenus eosdem fratres archiepiscopos et episcopos constituto termino in unum facias convenire, ut quae pro utilitate regni agenda fuerint, auxiliante Domino compleantur. Datum Tusculani, VIII Idus Julii.
CCCLVII.  Ad Sugerium abbatem.--De Ludovici VII regis Franc. reditu ex transmarinis regionibus.   (Anno 1149, Jul. 15.) [MANSI,  Concil.,  XXI, 642.]
Author: Eugenius III

EUGENIUS episcopus, servus servorum Dei, dilecto filio SUGERIO abbati S. Dionysii, salutem et apostolicam benedictionem.

Benedictus Deus qui non deserit sperantes in se, et de sua misericordia confidentes misericorditer consuevit liberare. Sicut enim pro certo accepimus, charissimi filii nostri Ludovici illustris regis Francorum post innumeras tribulationum varietates misertus, eum ad lucem de tenebris revocavit, et ad citeriores maris partes adduxit. Cujus reditus, de quo paterno affectu eramus solliciti, maximum nobis gaudium praestat, et in adversitatibus, quas diu sustinuimus, solatium praebet. Tu ergo, sicut fidelis dispensator et prudens, negotia regni tibi commissa viriliter studeas pertractare. In proximo enim est, ut palmam tui laboris consequaris et praemium. De caetero tui studii sit, ad occursum regis cum suis fidelibus te honorifice praeparare. Dilectus filius noster rex Siciliae suis postea litteris intimavit, sibi relatum fuisse, quod praefatus filius noster rex Franciae in regno suo applicuisset et versus Siciliam tenderet, obviaturus reginae, putans eam ex partibus Barbariae illuc advenisse. Datum Tusculani, XVIII Kal. Septembris.
CCCLVIII.  Litterae de electione Mathildis secundae abbatissae Fontis-Ebraldi.   (Anno 1149, Sept. 7.) [  Gall. Christ.  nov., II, 362.]
Author: Eugenius III

EUGENIUS episcopus, servus servorum Dei, dilectis in Christo filiabus sanctimonialibus ecclesiae Fontis-Ewraldi salutem et apostolicam benedictionem.

Sicut ex litterarum vestrarum inspectione perpendimus, bonae memoriae abbatissa vestra, Domino vocante, humanae conditionis debitum solvit; de cujus morte paterno condolentes affectu, animam ipsius nostris precibus Domino commendamus. Vos autem post obitum ejus, sicut eisdem nobis litteris intimastis, M. nobilis Andegavensis comitis sororem in abbatissam vobis regulariter elegistis, eamque benedici a venerabili fratre nostro G. Pictaviensi episcopo postulastis; quod quia ipse absque promissione obedientiae facere recusaret, nos juxta petitionem vestram eidem causae finem imponere non differemus. Praeterea universitatem vestram per praesentia scripta monemus, et exhortamur in Domino, ut in bono vestro proposito perseverare attentius studeatis, et ita divino cui mancipatae estis obsequio adhaerere, ut odor vestrae bonae conversationis, multis exempla proponens, longe lateque, sicut hactenus, effundatur; ne bona quae de vestro collegio usque modo praedicantur, virtuti vel probitati unius plurium ascribantur. Agite ergo, dilectae in Domino filiae, et lampades vestras studeatis ita bonis operibus adornare, ut cum Christo cui desponsatae estis, mereamini ad aeternas nuptias introire. Datum Tusculani, VII Idus Septembris.
CCCLIX.  Ad Conradum regem.--Thiebaldo capellano suo confirmat praeposituram Xantensem, modo aliam praeposituram, quam antea possidebat, remittat.   (Anno 1149, Oct. 5.) [MARTEN.,  Ampl. Coll.,  II, 367.]
Author: Eugenius III

EUGENIUS episcopus, servus servorum Dei, charissimo in Christo filio CONRADO illustri Romanorum regi, salutem et apostolicam benedictionem.

Litteras excellentiae tuae debita benignitate recepimus, in quibus devotionem et affectum, quem erga matrem tuam sanctam Romanam Ecclesiam et nos ipsos geris plene cognovimus. Quibus etiam inspectis, plurimum laetificavit nos benignitatis tuae plena ingenti devotione responsio. Nos siquidem te sicut specialem beati Petri filium et patronum charitatis brachiis amplexantes, personam tuam cupimus honorare, et quantum permittit justitia, petitiones tuas admittere. Inde est quod majestatis tuae precibus inclinati, electioni, quam Xantenses clerici de dilecto filio nostro Thiebaldo capellano tuo fecerunt, assensum praebuimus. Sed quoniam sacrorum canonum et sanctae Romanae Ecclesiae sanctionibus contraire non possumus nec debemus, oportet eum altera praepositura esse contentum, et alteram quam prius habebat dimittere. Tua ergo, charissime fili, interest; ita matris tuae sanctae Romanae Ecclesiae dilectioni et affectui respondere, et regnum tibi a Deo commissum aequitatis judicio gubernare, ut et ipsa speratum fructum tuae devotionis se recepisse laetetur, et post temporale regnum merearis recipere sempiternum. Dilectum filium nostrum Henricum juniorem in Domino salutamus, et ut ipse aetate et sapientia apud Deum et homines proficiat, ipsum, per quem reges regnant, exoramus. Data Tusculani, III Non. Octobris
CCCLX.  Ad Bermundum Biterrensem antistitem.--Mandat ut Trencavello vicecomiti Biterrensi permittat capellam suo in palatio construere.   (Anno 1149, Oct. 10.) [MARTEN.,  Thes. Anecd.,  I, 412.]
Author: Eugenius III

EUGENIUS episcopus, servus servorum Dei, venerabili fratri B. Biterris episcopo S. et A. B.

Nobilis vir T. a Jerosolymis rediens, et per nos transitum faciens, a nobis suppliciter postulavit, quatenus capellam in suo palatio strui eo tenore concederemus, ubi ipse capellanum idoneum debeat invenire, et tibi postmodum, ut ei animarum curam tribuas repraesentet, et in vita sua non interdicatur a divinis officiis, nisi forte ipse, vel aliquis de familia ejus culpam commiserit. Et quoniam petitio ejus toleranda est, ut ecclesiae tuae, propter hoc detrimentum, non possit in posterum provenire, per praesentia tibi scripta mandamus, quatenus capellam eo tenore quo diximus aedificare permittas; et cum ab eodem T. invitatus fueris, ipsam capellam consecrare non renuas, salva nimirum in aliis tua, et ecclesiae tuae integra justitia. Datum Tusculani, VI Idus Octobris.